XO บวก 4% โบรกฯ เคาะซื้อเป้า 15.30 บ. จับตาไตรมาส 1 กำไรโตออลไทม์ไฮ
XO บวก 4% โบรกฯ เคาะซื้อเป้า 15.30 บ. จับตาไตรมาส 1 กำไรโตออลไทม์ไฮ ล่าสุดอยู่ที่ 12.50 บาท บวก 0.50 บาท หรือ 4.17% มูลค่าซื้อขาย 84.07 ล้านบาท
XO บวก 4% โบรกฯ เคาะซื้อเป้า 15.30 บ. จับตาไตรมาส 1 กำไรโตออลไทม์ไฮ ล่าสุดอยู่ที่ 12.50 บาท บวก 0.50 บาท หรือ 4.17% มูลค่าซื้อขาย 84.07 ล้านบาท
4 ก.พ. 2564

ผู้สื่อข่าวรายงานว่า ราคาหุ้น บริษัท เอ็กโซติค ฟู้ด จำกัด (มหาชน) หรือ XO ล่าสุด ณ เวลา 10.24 น. อยู่ที่ 12.50 บาท บวก 0.50 บาท หรือ 4.17% สูงสุดที่ 12.50 บาท ต่ำสุดที่ 11.90 บาท ด้วยมูลค่าซื้อขาย 84.07 ล้านบาท

ทั้งนี้ บล.โนมูระ พัฒนสิน ระบุในบทวิเคราะห์ ประเมินราคาเป้าหมายหุ้น XO ที่ 15.30 บาทต่อหุ้น คาดกำไรไตรมาส 4/63 อยู่ที่ 71 ล้านบาท เพิ่มขึ้น 26% เมื่อเทียบจากไตรมาสก่อน แต่พลิกจากขาดทุนเมื่อเทียบจากไตรมาส 4/62 จากคำสั่งซื้อชะลอ และปัญหาตู้คอนเทนเนอร์ขาดแคลน แต่ยังเป็นฐานกำไรที่สูงมากกว่าช่วงก่อนโควิด  และคาดกำไรจะกลับมาเติบโตแรงไตรมาส 1/64 เป็น All time high จากคำสั่งซื้อสูงกลุ่มผลิตภัณฑ์หลัก (ซอสพริก, น้ำจิ้ม) โดยรวมผลประกอบการแม้ผ่านโควิด แต่ยังสามารถเติบโตได้
ขณะที่ราคาหุ้นยังซื้อขาย PER ปี 2564 ต่ำ 15.6 เท่า ต่ำกว่า Mean ที่ 21 เท่า และต่ำกว่า NRF ซึ่งปัจจุบัน PER สูง 30 เท่า รวมถึง Div yield 3% อิง Payout ขึ้นต่ำ 50%  ซึ่งมีโอกาสสูงกว่านี้ได้อีก จากฐานะการเงินแกร่ง และไม่มีการลงทุนหนักๆนอกจากนี้เป็นอีกหุ้นที่จะต่อยอดธุรกิจซอสผสมกัญชง ซึ่งฐานลูกค้ายุโรป มีนโยบายเปิดรับ
ด้าน บล.โกลเบล็ก ระบุในบทวิเคราะห์ แนะนำ “ซื้อ” หุ้น XO ราคาเหมาะสม 15 บาทต่อหุ้น คาดว่ารายได้ไตรมาส 4/63 จะอ่อนตัวลงเล็กน้อยจากไตรมาสก่อนสู่ 320 ล้านบาท ลดลง 7% เมื่อเทียบจากไตรมาสก่อน เนื่องจากอุปทานเรือขนส่งขาดแคลน (กระทบรายได้บริษัทราว 3% จากปกติที่ระดับ 1%)
ขณะที่คาดว่าอัตรากำไรขั้นต้นจะอ่อนตัวเล็กน้อยสู่ 41-42% จากระดับ 42.14% ในไตรมาสก่อน ส่งผลให้เราคาดกำไรสุทธิราว 80-85 ล้านบาท หดตัว 12-16% เมื่อเทียบจากไตรมาสก่อน แต่เติบโตอย่างมีนัยสำคัญจากปีก่อน
อีกทั้งยังปรับเพิ่มกำไรปี 2563 และ 2564 จาก 242 ล้านบาท และ 253 ล้านบาท สู่ 317 ล้านบาท และ 336 ล้านบาท เติบโต 130% และ 6% ตามลำดับ โดยได้แรงหนุนจากการแพร่ระบาดของ COVID รอบ 2 ในยุโรป นอกจากนี้บริษัทมีการจ่ายค่า Listing fee ในประเทศแถบยุโรปเพื่อเพิ่มโอกาสให้ผู้บริโภคเข้าถึงสินค้าเพิ่มขึ้น หากกลยุทธ์ดังกล่าวประสบความสำเร็จจะปรับใช้กับภูมิภาคอื่นเพิ่มเติม ด้านต้นทุนการผลิตบริษัทได้ล็อกราคาน้ำตาล กระเทียม และพริกไว้จนถึงปลายปี 2564 ทำให้คาดว่าอัตรากำไรขั้นต้นจะทรงตัวในระดับ 40-42% ได้เช่นเดียวกับปี 2563
ทั้งนี้มีมุมมองบวกต่อ XO เนื่องจากผลประกอบการจะเติบโตต่อเนื่อง อีกทั้งมีโอกาสจ่ายปันผลเพิ่มขึ้น เนื่องจากได้ทั้งเงินสดจากการดำเนินงานและเงินสดจากการใช้สิทธิ์ warrant ขณะที่ยังไม่มีแผนการลงทุนใหญ่ ทั้งนี้คาดหวังปันผลที่ 4-5%